《酬范思远》
宋代·张方平

阴阳万变始三画，天地大法都九畴。斯文滥觞日增广，淳源已溃分千流。

举而错之为事业，典诰始勋终乎周。尼父将圣生无位，一王遗法存春秋。

化成天下文之大，岂事章句矜雕锼。道经战国遂榛莽，赖汉诸儒勤耘耰。

然其文物比三代，高曾下视云来幽。唐时师匠多磊落，昌黎把钺为之酋。

姬公端冕明堂位，八门四面群小侯。嗟时迦老驾异说，吾儒路阻行无邮。

可怜韩子独强介，抗颜不为缁黄羞。惟余碌碌谬庸者，蓬头风转萍波浮。

出言疏阔触忌讳，倦游四国无人收。夫君家公世才杰，士林向景称英游。

是故落然来北海，登门如到神仙洲。贻诗旅人定交分，所期者大将安酬。

爽如高秋望霁景，壮如拔戟逐挟辀。两敦六瑚见古器，黄钟大吕闻鸣球。

伟哉志趣规取远，古人之善今人仇。直须摆脱忽回视，远趋董贾为朋俦。

此心可以厚风俗，此文可以扬天休。誓将它日同利涉，我为之楫君为舟。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。